**Tájékoztató Martfű Város egészségügyi helyzetéről**

**2011-2012**

**Személyi feltételek Martfű egészségügyi ellátásában.**

Martfűn az egészségügy alapellátásában három felnőtt, kettő gyermekorvosi, kettő fogorvosi praxis továbbá védőnői szolgálat vesz részt. Az ellátásban részt vesz még a fizikoterápiás szolgáltatás, laboratóriumi vérvételi lehetőség valamint különböző szakrendelések.

Az ügyeleti betegellátást egy sürgősségi betegellátásra szakosodott cég, az Energency Service Kft. végzi.

Martfűn elsősorban a születésszám csökkenés miatt a lakosság száma évek óta csökken.

A lakosság számát figyelembe véve a komplex alapellátás, teljes mértékben lefedi Martfű egészségügyi igényét.

A háziorvosok, a gyermek és a fogorvosok vállalkozási formában - területi ellátási kötelezettséggel - dolgoznak. Az orvosi alapellátást az Országos Egészségbiztosítási Pénztár finanszírozza a praxisokkal kötött szerződések alapján.

A lakosság egészségügyi ellátása a vizsgált időszakban folyamatosan, panaszmentesen zajlott.

**Orvosaink:**

|  |  |
| --- | --- |
| **I.sz. háziorvosi körzet:** | **Dr.Magyarósi László háziorvostan szakorvos Martfűn dolgozik 1991-óta.** |
| **II.sz. háziorvosi körzet:** | **Dr.Solt Magdolna általános orvostan, háziorvostan és üzemorvostan szakorvos, Martfűn dolgozik háziorvosként 1976-óta , 2002 óta foglalkozás orvostani feladatokat is ellát. Az Egészségügyi Intézmény vezető főorvosa.** |
| **III.sz.háziorvosi körzet:** | **Dr. Despotov Svetozar háziorvostan és üzemorvostan szakorvos, Martfűn dolgozik 1987-óta,üzemorvosként, majd 1993-tól háziorvosi teendőket is ellát.** |
| **I. sz. gyermekorvosi körzet:** | **Dr. Bezsilla Erzsébet csecsemő és gyermekgyógyász szakorvos, Martfűn dolgozik 1994 óta.**  |
| **II. sz. gyermekorvosi körzet:** | **A körzet több éve betöltetlen, Dr. Bezsilla Erzsébet helyettes orvosként látja el.**  |
| **I.sz. fogorvosi körzet:** | **Dr. Szolga Ferenc fog és szájbetegségek szakorvosa, Martfűn dolgozik 1977 óta.** |
| **II. sz. fogorvosi körzet:** | **Dr. Olasin György fog és szájbetegségek szakorvosa, Martfűn dolgozik 1989 óta.** |

Az alapellátás orvosi vállalkozásai számára a finanszírozást az OEP biztosítja, melynek függvénye, háziorvosoknál a praxisban leadott tb. kártyák száma. A biztosítási kártyák után járó úgynevezett kártyapénz összege gyakorlatilag a folyamatos infláció ellenére 10 évig változatlan volt. A kártyapénz összegét 2012. novemberétől emelték, átlagosan 15 százalékkal.

Orvosaink és a mellettük dolgozó asszisztencia több évtizede folyamatosan végzi az egészségügyi szolgáltatást, személyi változások nélkül. Kevés település számolhat be arról, hogy ennyire stabil egészségügyi dolgozókkal rendelkezik. A hosszú távú orvos-beteg kapcsolat, biztonságossá és bensőségessé teszi az egészségügyi ellátást. A háziorvosok valóban családorvosként sokszor emberöltőnyi időn keresztül követik egy-egy család életét.

Az alapellátáshoz tartozik a védőnői szolgálat. Jelenleg három védőnői körzet van Martfűn, melyből kettő betöltött, egy körzet helyettesítéssel kerül ellátásra. Számos hirdetés ellenére a körzet évek óta betöltetlen. A védőnők közalkalmazottként dolgoznak.

Martfű Önkormányzata rendelkezik foglalkozás egészségügyi alapellátással is, mely elsősorban az önkormányzat és az önkormányzat működése alatt álló intézmények dolgozóinak foglalkozás egészségügyi vizsgálatát végzi. Továbbá jelentős szerepe van a közmunkaprogram kapcsán foglalkoztatottak egészségügyi alkalmassági vizsgálatában.

Martfűi lakosok kívánságára 2005-óta működik helyben, laboratóriumi vérvételi lehetőség. A helyi vérvételi lehetőség kialakításával a betegeknek nem kell Szolnokra utazni, mely jelentős anyagi és időbeli megtakarítást jelent. A vérvételt szakápolónő végzi, az önkormányzattal kötött szerződés alapján.

A két fogorvos több évtizede dolgozik Martfűn. A fogorvosok is OEP finanszírozási szerződés alapján dolgoznak, területi ellátási kötelezettséggel. A gyermekfogászati szűréseket is ők végzik. Mindketten Szolnokról járnak Martfűre dolgozni.

Az egészségügyben dolgozó orvosok és az asszisztencia rendszeresen vesz rész a kötelező továbbképzéseken. Az orvosoknak szakvizsgánként előirt pontszámot kell teljesíteni a működési engedélyhez. A működési engedélyek 5 évenként kerülnek felülvizsgálatra, melynek az egyik alapvető feltétele a továbbképzési pontszámok teljesítése. Az orvosoknak 2010-ben újult meg a működési engedélye. Mindenki teljesítette a továbbképzési pontszámot, így - szakmai képzettség szempontjából - a jelenlegi működési engedélyek 2015-ig érvényesek. Az ápolónők is kötelező továbbképzésben részesülnek, mely szintén 5 évre szól.

A szakmai továbbképzések többnyire munkaidőn kívül, más városokban történnek. A továbbképzésekkel kapcsolatos tanfolyami, utazási szállás és egyéb költségeket az orvosok maguk gazdálkodják ki, erre külön támogatást az OEP nem biztosít. Gondot jelent alkalmanként a helyettesítések megszervezése is, ha a továbbképzést a munkaidőn belül szervezik.

**Tárgyi feltételek az egészségügyi ellátásban.**

Martfűn az Egészségügyi Központ 1996-ban került átadásra. A gyermekorvosi rendelők 1998-ban kerültek felújításra. Mindkét épületet a meglévő régi épületekből alakították át. A rendelők és az egyéb kiszolgáló helyiségek nem akadálymentesítettek és nem felelnek meg a mai kor követelményeinek. A központi épületben működik mindhárom háziorvosi rendelő, a fogorvosi rendelők, az ügyelet, az üzemorvosi rendelő, a labor , a fizikoterápia, valamint a magánrendelések is. A gyermekorvosi rendelő mellett kapott helyet a védőnői szolgálat és a csecsemő tanácsadás. Az épületek régiek, energetikai szempontból nem megfelelőek, fűtésük gazdaságtalan. A nyílászárók elavultak, nem szigetelnek, a központi épületet kifűteni szinte lehetetlen. Nagy gond még, hogy az emeletre nincs megoldva az akadálymentes közlekedés, mert az épületben nincs lift. Az emeleten működő rendelőknek veszélyben van a működési engedélye a lift hiánya miatt. Az épületek szigetelése, fűtésének korszerűsítése, a nyílászárók cseréje, valamint az akadálymentes közlekedés kialakítása feltétlenül indokolttá vált. A felújítás óta nagyobb karbantartás, a tisztasági festésen kívül nem történt. A központi épületben az emeleti részen több kihasználatlan helyiség van, a földszint viszont járványos időszakban túlzsúfolt. Az emeleti rész hasznosításának gátat szab a lift hiánya, mert a mozgásukban korlátozott emberek, betegek számára az emelet rendelői nem elérhetőek. Ebben az évben az önkormányzat pályázatot adott be az épület felújítására, melynél szempont volt az épület akadálymentesítése, illetve bővítése. Ennek kapcsán a gyermekorvosi rendelő és az iskolaorvosi ellátás is a központi épületben kapna helyet. Bízunk a pályázat sikerében, bár az önkormányzat már többször terjesztett be pályázatot, eddig sikertelenül. A pályázat nemleges elbírálása estén is nagy szükség lenne az épület felújítására, illetve a lift kialakítására. Az Egészségügyi Intézmény működése függ az akadálymentesítés kialakításától erre haladékot kapott az ÁNTSZ-től 2014 októberéig.

Az egészségügy működtetése önkormányzati feladat, melynek működési költségéhez a vállalkozó orvosok hozzájárulnak. Az Országos Egészségbiztosítási Pénztár fix ősszeget biztosít a praxisoknak működésükhöz, mely sajnos nem inflációt követő, évek óta nem követi a rezsi költségek emelkedését. A praxisoknak az ANTSZ által meghatározott minimumfeltételek szerint kell rendelőjüket, műszerezettségüket kialakítani. Elmúlt évben lehetőség nyílt az OEP-től bizonyos műszerekre, számítógépre, telefonra, sürgős betegellátást szolgáló berendezésekre pénzt igényelni, a jobb és korszerűbb betegellátás érdekében. Az OEP meghatározta a beszerezhető műszerek listáját. Az ANTSZ ebben az évben új minimumfeltételeket szabott meg, melynek ellenőrzése folyamatos. Minden orvos arra törekszik, hogy fejlessze diagnosztikai eszközparkját, valamint a számítástechnikai berendezéseket, melyre egyre nagyobb szükség van. Az OEP az orvosok feladatává tette az egészségügyi jogviszony on-line ellenőrzését, melynek során a folyamatos Internet használat vált szükségessé. Valamennyi jelentést már csak elektronikus formában fogadnak el, a receptfelírási szabályok pedig még szigorúbbá váltak. A számítástechnikai berendezések, szoftverek működése nagy biztonságot követelnek meg, így ezeknek az eszközöknek a legkorszerűbbeknek kell lenniük, állandóan újítani frissíteni kell őket. A telefon és az Internet használat a vállalkozások költsége. A háziorvosi praxisoknál a működési engedélyek véglegesek.

**A felnőtt háziorvosi rendelők forgalma:**

|  |  |  |
| --- | --- | --- |
|  | **2011** | **2012** |
| **Rendelésen megjelentek:** | **37145** | **37509** |
| **Lakáson történt ellátás:** | **1768** | **1712** |
| **Szakrendelésre irányítottak:** | **3765** | **3563** |
| **Laborvizsgálatra küldöttek:** | **3643** | **3597** |
| **Gyógyintézetbe utalások száma:** | **86** | **102** |
| **Ápolónői látogatások száma:** | **1386** | **1354** |

A rendelők forgalma átlagosan 45-50 fő naponta, mely télen vagy járványos időszakban ennek kétszeresére is nőhet. A rendelők forgalmát némileg befolyásolja, hogy a folyamatosan szedett gyógyszerek kiírása három hónapra is lehetségessé vált. Gyakorlatilag a háziorvosok két hónapra írják fel a gyógyszert, ritkán három hónapra, hogy betegeiket gyakrabban ellenőrizhessék. Befolyásolja a betegforgalmat az a tény is, hogy a szakrendelésekről hozott gyógyszerjavaslatok egy évre szólnak, illetve számos szakrendelésre nem kell beutaló. Januártól a beutalási rend ismét módosult és a szakrendelők a visszarendeléskor ismét kérnek beutalót, mely a betegforgalom növekedésével járt.

A háziorvosok fontosnak tartják az orvos- beteg kapcsolat elmélyítését. A betegek betegségükkel kapcsolatos magyarázatot rendszerint a háziorvosi rendelőkben kapnak a szakrendelők zsúfoltsága miatt. Az akut ellátás egyre inkább a mentés feladatává válik, ők rendelkeznek professzionális eszközökkel, illetve erre kiképzett szakemberekkel, természetesen a háziorvosok is részt vesznek a sürgős betegellátásban, de a fő feladat ma már a betegségek megelőzése, szűrése, illetve a meglévő betegségek karbantartása, gondozása. Ehhez nem nélkülözhető a jó diagnosztikus háttér, valamint a háziorvosok megfelelő képzettsége. Fontos feladat továbbá, hogy orvosaink a gyógyszeres kezelés mellett felhívják a figyelmet a helyes életmódra, táplálkozásra, és ez irányú tanácsokkal is szolgáljanak. Ebben sokat segítenek az orvosok mellett dolgozó ápolónők is. A betegek az Internet korszakában sokszor nagyon jól tájokozódnak betegségükkel kapcsolatban, mely néha félrevezető is lehet, a nem jól felismert betegség vagy a nem személyre szabott tanácsok miatt. Rendkívül fontos a személyre szabott ellátás és terápia melynek alapja, a bizalmas orvos-beteg kapcsolat. Az évtizedek óta Martfűn dolgozó háziorvosok minden igyekezetükkel próbálnak ennek eleget tenni, sokszor a betegek egészségügyi ellátásán túl, szociális problémáikkal is foglalkozva.

A háziorvosokhoz bejelentkezett lakosok száma /kártyaszám/ csökkenést mutat, melynek oka részben a kevesebb lélekszám, az elköltözések, illetve sok esetben a gyermekorvostól kikerülő fiatalok csak betegség esetén jelentkeznek be a felnőtt háziorvoshoz. Sokszor évek telnek el úgy, hogy a gyermekorvosnál már nem, a felnőtt háziorvosnál pedig még nem kerül nyílván tarásba egy-egy fiatal.

**GYERMEKEGÉSZSÉGÜGYI ELLÁTÁS**

**Személyi feltételek:**

* Az I. sz. Gyermekorvosi körzet ellátását Dr. Bezsilla Erzsébet végzi 1994. 12. 01-től, 1996. 06. 01-től vállalkozási formában.
* A II. sz. Gyermekorvosi körzet ellátását Dr. Kozma Katalin végezte, 2005. 02. 01-ig főállásban közalkalmazottként, majd 2005. február 1-től helyettesítőként vállalkozási formában.
* 2011. szeptember 1-től Önkormányzati kezdeményezésre a II. sz. körzet helyettesítését 1/2-1/2 óraszámban megosztottan látta el Dr. Kozma Katalin és Dr. Bezsilla Erzsébet.
* 2011. december 1-től Dr. Kozma Katalin felmondta a helyettesítést, így Bezsilla doktornő látja el a teljes gyermekkorú lakosságot 0-18 éves korig.

**Bejelentkezett 0-18 évesek:**

|  |  |  |
| --- | --- | --- |
|  | 2011. | 2012. |
| I. Körzet: | 714 | 710 |
| II. Körzet: | 310 | 250 |

 A II. körzet létszámcsökkenésének okai:

- a Dr. Kozma Katalinhoz ragaszkodó betegek átjelentkezése Kengyelre

- a betöltött 19 évesek átjelentkezése felnőtt háziorvosi körzetbe

- elköltözések

- csökkenő születésszám

- az újszülöttek, beköltözők bejelentése az I. sz. Gyermekkörzetbe történik

Az orvosi munkát szakképzett ápolónő, Herbály Jánosné segíti.

**Tárgyi feltételek:**

1998-ban felújított épületben találhatók a gyermekorvosi rendelők és a védőnői szolgálat. A rendelők és a várók utolsó tisztasági festése 2009-ben történt.

Problémát jelent: a nyílászárók állapota, a falak és a mennyezet vizesedése, a külső vakolat mállása.

Önkormányzati pályázat beadásra került, hogy a gyermekorvosi rendelő és a védőnői szolgálat a központi rendelőbe költözhessen.

A rendelők tárgyi felszereltsége az előírt szakmai minimum feltételeknek megfelelő.

Az Országos Egészségbiztosítási Pénztár 2011. januártól a különböző jelentéseket (táppénzes, betegforgalmi-jelentés stb.) is elektronikus úton kéri.

**A gyermekorvosi tevékenység összetevői:**

* Újszülött látogatás
* Csecsemő-tanácsadás:

- Szomatikus, motoros és mentális fejlődés követése

- Rendellenességek kiszűrése – szakvizsgálatra irányítás

- Kötelező védőoltások megadása: 2, 3, 4, 15, 18 hónapos és 6 éves korban.

- Nem kötelező védőoltások megadása:

* Meningococcus C baktérium elleni védőoltás: 2001. óta az önkormányzat támogatásával. Szinte 100 %-ban igénylik a szülők. Gondolkodnunk kell a serdülők emlékeztető oltásának lehetőségeiről.
* Az oltás védőhatása 3 ill. 5 év. Gondolkodnunk kell a serdülők emlékeztető oltásának lehetőségeiről.
* Pneumococcus baktérium elleni védőoltás: 2007-től választható- állami támogatással. Közel 100%-ban igénylik a szülők.
* Rotavírus-, bárányhimlő-, kullancs-encephalitis elleni védőoltások
* Életkorhoz kötött szűrővizsgálatok végzése 6 éves korig
* Tanácsadás a helyes csecsemőtáplálásról és ápolásról.

2010-től az óvodában a csoportos orvosi szűrés nem történik, jogszabályi változás miatt. Jelenleg a szűrővizsgálatokat a védőnő végzi, és elváltozás esetén javasolja a gyermekorvosi vizsgálatot.

Iskolaorvosi munkát az általános iskolában 2005-től Dr. Bezsilla Erzsébet végzi a védőnőkkel együttműködve:

* szűrővizsgálat az index osztályokban
* minden évfolyamon testnevelés- besoroláshoz vizsgálat
* iskolai kampány védőoltások a 6. , 7. és 8. osztályosoknál
* sport versenyek előtt orvosi vizsgálat.

A bölcsőde orvosi munkáját Dr. Bezsilla Erzsébet látja el.

Rendelés keretében történik az akut betegek ellátása és a krónikus betegek gondozása.

Egyéb, nem kötelező védőoltások beadására is lehetőség van (Influenza, Hepatitis A és B , HPV elleni védőoltás).

Akut megbetegedések leggyakrabban alsó-, felső légúti és emésztőrendszeri fertőző betegségek formájában jelentkeznek.

2012-ben februártól júliusig bárányhimlő járvány zajlott.

Az akut megbetegedéseknél cél a korai diagnózis, a megfelelő és hatékony kezelés. Gondozás során cél a progresszió megelőzése és a rehabilitáció.

Gondozásba főként krónikus légúti betegségek: allergiás nátha, visszatérő gégehurut, asztma; idegrendszeri betegségek: gyermekkori epilepszia; bőrbetegségek: gyermekkori ekzema; mozgásszervi betegségek: gerincferdülés, hanyagtartás, lúdtalp; és gyermekkori elhízás, szemészeti elváltozás miatt kerülnek betegeink.

Folytatódott az önkormányzati támogatású HPV védőoltási program. 2011-ben és 2012-ben is megkapták a HPV védőoltást azok a 13. évet betöltött martfűi lányok, akiknek szülei ezt kérték.

2012-ben a 6 éveseknél ingyenes lisztérzékenységi vizsgálat történt a Szolnoki Lisztérzé-kenyek Egyesülete közreműködésével.

**Rendelésen megjelente száma:**

|  |  |  |  |
| --- | --- | --- | --- |
|  | I. körzet | II. körzet | Összesen |
| 2011 | 7655 | 3814 | 11469 |
| 2012 | 7475 | 1974 | 9449 |

**VÉDŐNŐI SZOLGÁLAT**

A védőnők évtizedek óta kulcsfontosságú szerepet töltenek be a nő-, anya-, csecsemő-, gyermek-, ifjú és családvédelemben. A társadalmi, gazdasági változások, a lakosság kedvezőtlen egészségi állapotának alakulása újabb és újabb kihívások elé állítják a védőnőket. A várandós anyák, a csecsemők és kisgyermekek gondozásán túl egyre nagyobb feladatot jelent, az iskoláskorúak egészségnevelése, gondozása, testi-lelki fejlődésük követése.

Gyakran nem csak az egészségügyi ellátással kell érdemben foglalkozni, hanem az egyre gyakrabban felmerülő szociális gondokkal is. Ilyenkor a Martfűn dolgozó családsegítőkkel veszik fel a védőnők a kapcsolatot, mely nagyon hatékonyan működik.

A védőnő, a hatályos jogszabályok alapján a területi védőnő feladatait az alapellátásban az ellátási területén lakcímmel rendelkező személyekkel kapcsolatban köteles ellátni.

Városukban három védőnői körzet van, jelenleg kettő védőnő dolgozik, egy védőnői körzet helyettesítéssel ellátott.

A Védőnői Szolgálat működéséhez a tárgyi feltételek maximálisan biztosítottak. Megfelelő környezetben, külön bejárattal, a betegektől teljesen elkülönülten működik.

A körzeti védőnő gondozási feladatait önállóan , tanácsadóban, általános és középiskolában, a családok otthonában, és a közösségi programokra alkalmas helyen végzi.

A területi védőnői ellátásról szóló 49/2004.(V.21) EszCsM rendeletben foglaltak alapján a területi védőnő tanácsadást végez: nők ,várandós anyák részére heti 1 alkalommal.

A várandós gondozást szakszolgálat biztosítja heti egy alkalommal két órában szakorvos jelenlétében. Nagyon nagy jelentősége van a rendszeres szakorvosi jelenlétnek, mert a várandósok minden szakvizsgálati elérhetőség lehetőségét megkapják. A védőnő számára is folyamatosan biztosított a szülész-nőgyógyász szakorvossal való konzultáció.

A védőnő az egészségügyi alapellátást és ezen belül kiemelten a gyermekvédelmi ellátást a Gyermekjóléti és Szociális Szolgáltató központ illetékes szakembereivel együtt végzi.A mindenkori jelzőrendszer részét képezi a Védőnői Szolgálat. A hatályos jogszabályok a védőnő számára együttműködési, kapcsolattartási, egyeztetési és értesítési kötelezettséget írnak elő.

Prevenció területén a védőnői ellátás feladata az egészség megőrzése, fejlesztése, a tünetek, a kapcsolódó betegségek korai felismerése, a rászorultak gondozást végző orvoshoz történő irányítása, és nem utolsó sorban a megfelelő életvezetési tanácsokkal való ellátása.

**Nyilvántartott Várandós anyák 2011-2012 év**

|  |  |  |
| --- | --- | --- |
|  | 2011 | 2012 |
| Az év folyamán nyilvántartott terhesek száma | 54 | 59 |
| Újonnan nyilvántartásba vettek száma | 35 | 39 |
| Veszélyeztettek száma: | 9 | 8 |
|  Eü ok miatt | 8 | 8 |
| Környezeti ok miatt | 1 | - |
| Védőnői tanácsadáson megjelentek száma | 263 | 257 |
| Gondozáson nem jelent meg | - | - |
| Szült anyák száma | 40 | 30 |
| Nővédelmi látogatások száma | 3 | 43 |

A védőnő csecsemő és kisgyermekek részére heti egy alkalommal két órában tart tanácsadást.

A Magyar Egészségügyi Ellátási Standardok kézikönyvében foglaltaknak megfelelően a védőnői tevékenységeket gondozási terv alapján végzik. A gondozási terv a gondozottak szükségletét, gondozási feladatokat egyaránt figyelembe veszi a családlátogatások és tanácsadások során egyaránt.

A területi védőnő házi gyermekorvossal heti egy alkalommal három óra szaktanácsadást tart, ahol a kötelező és nem kötelező védőoltások ellátása történik meg, az orvosi státuszvizsgálatok, a pszichoszomatikus fejlődések nyomon követése, táplálási, gondozási és egyéb vizsgálatok.

A területi védőnői ellátási kötelezettség a 0-7 éves korú gyermekek gondozásra terjed ki. Fokozott gondozásban részesíti az újszülötteket, a kis súlyú újszülötteket, az egészségügyi és környezeti ok miatt veszélyeztetett csecsemőket, kisgyermekeket.

A védőnő szorgalmazza az anyatejes táplálást, szervezi az orvosi és védőnői tanácsadást, életkorhoz kötött folyamatos védőoltást, a nem kötelező védőoltást, kampányoltást, rachitises és carieses profilaxis szervezését. Feladata az összes jelentési kötelezettség ellátása. Folyamatosan részt vesz szakmai napokon, vezető védőnői értekezleten, továbbképzések

**Az év folyamán nyilvántartott csecsemők száma 2011-2012 év**

|  |  |  |
| --- | --- | --- |
|  | 2011 | 2012 |
| Nyilvántartott csecsemők száma | 40 | 30 |
| Fokozott gondozást igénylők száma | 10 | 2 |
| Eü ok miatt | 1 | 1 |
| Környezeti ok miatt | 9 | 1 |
| Koraszülöttek száma | 1 | 2 |
| Fejlődési rend. Születtek száma | - | 1 |
| Védőnői látogatások száma: | 628 | 643 |
| Önálló védőnői tanácsadáson megj. száma | 175 | 113 |
| Orvossal tartott tanácsadáson megj. száma | 277 | 269 |

Az 1-3 éves korú gyermekek ellátása a családlátogatás keretén belül otthonában, illetve védőnői és orvosi tanácsadáson történik. A gondozás a gondozási protokollnak megfelelően történik.

A 3-6 éves korú gyermekek ellátása: az óvodákban megszűnt az orvosi vizsgálat. A státuszvizsgálat a tanácsadóban történik orvosi vizsgálattal együtt. Az óvodákban negyedévente történik tetvességi vizsgálat, illetve igény szerint. Felkérésre részt veszünk egészségnapon , szülőértekezleten.

**Az évfolyamán nyilvántartott gyermekek száma 2011-2012 év**

|  |  |  |
| --- | --- | --- |
|  | 2011 | 2012 |
|  | 1-3 éves | 3-6 éves | 1-3 éves | 3-6 éves |
| Nyilvántartott  | 63 | 189 | 73 | 169 |
| Veszélyeztetett  | 2 | 2 | 2 | 3 |
| Eü. ok miatt veszélyeztetett | 1 | 1 | 2 | 2 |
| Környezeti ok miatt veszélyeztetett | 1 | 1 | - | 1 |
| Védőnői látogatások  | 342 | 312 | 322 | 385 |
| Védőnői tanácsadáson megjelentek | 117 | 132 | 51 | 136 |
| Az orvossal tartott tanácsadáson megjelentek | 194 | 139 | 132 | 134 |

Tanácsadóban végzett egészségnevelésen megjelentek: 2011-ben 31 fő

 2012-ben 23 fő

Az összes családlátogatások száma: 2011-ben 1430 fő

 2012-ben 1534 fő

Az iskola-egészségügyi feladatok ellátását az iskolaorvos és a területi védőnők végzik. Az általános, mind a középiskolában a páros osztályok kötelezettek teljes szűrővizsgálatra. Az általános iskolában kiegészül a tevékenység a kötelező kampányoltásokkal és a nem kötelező védőoltásokkal. Negyedévente tetvességi vizsgálatokra kerül sor. Pozitív esetben két hetente visszaellenőrzés történik. Minden oktatási intézményben a gyógytestnevelési besorolást az iskolaorvos végzi. Az iskolaorvosi feladatokat két orvos, Dr. Bezsilla Erzsébet az általános iskolában továbbá, Dr. Solt Magdolna a középiskolában és a szakiskolában végzi.

A védőnői szolgálat iskola egészségügyi munkatervet készít. A védőnők egészségnevelő munkát végeznek a kiemelt korosztályok körében, az egészséges életmód kialakításához szükséges ismereteket átadják. Fontos feladat az egészségi, mentális, környezeti veszélyezettség felismerése, megelőzése. A védőnők részt vesznek az iskolák által évente 1-2 alkalommal megrendezésre kerülő egészségnapon.

A Középiskolában a szakmai alkalmassági vizsgálatok elvégzése kötelezővé vált, ezt a feladatot az iskolaorvossal együtt végzik a védőnők.

**Iskola egészségügyi munka adatai 2010/2011 és 2011/2012 tanév**

|  |  |  |
| --- | --- | --- |
|  | 2011 | 2012 |
|  | Ált. Isk. | Szakközép | Szakiskola | Ált. Isk. | Szakközép | Szakiskola |
| Beíratottak száma okt. 1 | 480 | 199 | 189 | 491 | 185 | 143 |
| Összes orvosi vizsg. | 763 | 253 | 249 | 856 | 185 | 262 |
| Szakvizsgálatra beutaltak sz. | 33 | 19 | 19 | 38 | 13 | 10 |
| Védőoltások száma | 246 | - | - | 205 | - | - |
| Kiemelt elváltozások |  |  |  |  |  |  |
| Mozgásszervi elváltozások | 37 | 41 | 50 | 130 | 57 | 47 |
| Látás élesség elváltozás | 33 | 27 | 27 | 237 | 15 | 19 |
| Obesitas | 64 | 37 | 12 | 78 | 39 | 10 |
| Alultápláltság | 9 | 2 | 2 | 10 | - | 2 |
| Vérnyomás | 3 | 5 | 1 | 3 | 10 | 3 |

**Összegzés:**

 A várandós gondozás során megállapítható, hogy a nyilvántartott terhesek létszáma növekszik, ugyanakkor a szült anyák száma csökkent. Ennek oka, a 2012-ben nyilvántartásba vett terhesek egy része 2013-ban fog szülni, másik ok az elköltözés.

 A várandósok szeretnek tanácsadásra jönni, hisz a tanácsadások forgalmában lényeges eltérés nincs. A nővédelmi látogatások számának emelkedése jelentős, melynek oka a családok fokozódó rossz szociális helyzete, és a prevenciós tevékenység.

A csecsemőgondozásnál 2012-ben csökkent a veszélyeztetettek száma, ugyanakkor 2013-ban fokozott gondozást igénylők száma növekedni fog, mivel a veszélyeztettet terhesek száma is megemelkedett. A védőnői látogatásokban a látogatási szám növekedésével az ellátás minősége is növekedett. A bevezetett státuszvizsgálatoknak köszönhetően igen magas a védőnői tanácsadáson való részvétel.

Az 1-3 és a 3-6 éves gyermekek létszáma az elkövetkező években a születések számának megfelelően fog csökkeni, hiszen a jelenlegi csökkenés ugyanolyan, mint a korábbi években. A veszélyeztettek létszáma lassan növekszik, ez 2013-ban is várható.

Az oktatási intézményekben végzett orvosi vizsgálatoknál, megállapítható, hogy minden évben néhány betegség igen magas számban fordul elő, ez a megadott táblázatból is látszik. A védőnői és orvosi vizsgálatok során kiszűrésre kerülő gyermekek szülei részére, a védőnők jelzéssel élnek, amire nagyon sokszor a szülők nem reagálnak, és nem veszik komolyan.

A részletes tájékoztatást az indokolja, hogy sokan úgy ítélik meg, hogy a védőnői munka a születések számától függ. A feladatok sokkal szerteágazóbbak, mint a várandós anyák követése ,valamint a csecsemőgondozás.

**FOGORVOSI ELLÁTÁS**

Martfűn két OEP által finanszírozott fogorvosi praxis működik. Fogorvosaink több évtizede végzik munkájukat. A rendelők felszereltsége megfelel a minimumfeltételeknek. Az egészségház átadásakor Olásin doktor rendelőjébe új fogászati egység került átadásra, míg Szolga doktor fogászati berendezése felújításra került, melynek ismételt felújítása szükségessé vált.

A fogorvosok is lehetőséget kaptak az OEP-től műszerezettségük kiegészítésére, felújítására illetve számítástechnikai eszközök vásárlására, melyet három éven belül kell lebonyolítani. Ennek maximális értéke praxisonként 1,5 millió forint.

A lakosság elszegényedése és az egyre dráguló fogászati díjak miatt az emberek fogászati státusza romló tendenciát mutat. A foghúzásokat nem követi azok pótlása.

Fontos, hogy a szervezett keretek között történő iskolai fogászaton mindenki megjelenjen, hiszen így időben sor kerülhet a megfelelő ellátásra. A későbbi szűrővizsgálatokon a lakosság egy része jelenik csak meg. A felnőtt lakosság jelentős része csak akkor megy el a fogorvosnál, ha már nagyon fáj a foga, vagy bedagad az arca, ennek legtöbbször már nem a fogmegtartás lesz az eredménye, hanem annak eltávolítása. A lakosság többsége nem a drágább fogmegtartó kezelések, hanem a fogeltávolítás mellett dönt.

A szülők az iskolafogászaton kiszűrt gyermekeket sem mindig hozzák vissza a fogmegtartó kezelésekre, szükség lenne ez irányú hatásosabb egészségnevelő felvilágosító munkára.

A gyermekek és fiatalkorúak ellátása 18 éves korukig ingyenes, kivéve a fogszabályozást-mégis többségében már akkor jönnek, ha már nagy a baj, komoly fájdalommal, gyulladással, és legtöbbször a foghúzás a megoldás.

A fogorvosi rendelők forgalma:

|  |  |  |
| --- | --- | --- |
|  | 2011 | 2012 |
| Foghúzás: | 542 | 600 |
| Fogtömés: | 2605 | 2739 |
| Gyökérkezelés: | 533 | 661 |
| Egyéb ellátás: | 223 | 174 |
| Éves betegforgalom: | 4223 | 4412 |

**SZAKORVOSI BETEGELLÁTÁS**

**Jelenleg szakorvosi betegellátás csak magánrendelés formájában működik, ez alól kivételt képez a reumatológiai szakrendelés, mely ingyenes a MÁV Kórházzal kötött szerződés, illetve a fizikoterápiát működtető szakasszisztens közreműködésével. Az önkormányzat többször is próbálkozott kapacitásbővítésre az Országos Egészségbiztosítási Pénztárnál, melyben szakorvosi óraszámot kért a betegek helyben történő szakellátásához. A pályázatok elutasítást kaptak, és a jelenlegi egyre növekvő orvoshiány miatt erre remény sincs**

**NŐGYÓGYÁSZAT**

**Az Egészségügyi Központban három nőgyógyászati magánrendelés van ANTSZ engedéllyel. Átlagos betegforgalmuk viszonylag magas, havonta 30-40 beteg. A nők jelentős része kényelmi szempontból a citológiai szűrővizsgálatokat is magánrendelésen végeztetik el. A citológiai vizsgálat ingyenes elvégzésére Szolnokon van lehetőség. Az elmúlt 2-3 évben Martfűn működő társadalmi szervezetek alapítványi pénzből lehetőséget teremtettek ingyenes szűrővizsgálatra, korlátozott számú részvétellel. A Martfűn élő nők számára meg kell teremteni helyben az ingyenes rákszűrés lehetőségét, mivel a rosszindulatú nőgyógyászati betegségek száma szaporodik. A nőgyógyászok közül Dr. Faragó Béla végzi a várandósok tanácsadását, mely tevékenység természetesen ingyenes szolgáltatás.**

**SZEMÉSZET**

**Szemészeti magánrendelés kéthetente két órában történik. Jelenleg Dr. Gondos Anikó a Szolnoki MÁV Kórházban szakrendelést tartó doktornő jár ki Martfűre, felszerelése korszerű, igényes, megfelel a mai kor követelményeinek. A szemészeti szakrendelés szerepe megnőtt, mivel a vállalkozások számára előírás a szemészeti szakvizsgálat, azoknál a dolgozóknál, ahol négy óránál többet dolgoznak számítógép előtt. A doktornő végzi az önkormányzati dolgozók szemészeti vizsgálatát is. A betegek részére a szemorvossal együtt, optikus is rendelkezésre áll.**

**BŐRGYÓGYÁSZAT**

**A szakrendelés bővült az évek óta kijáró Dr. Vágó Mihály bőrgyógyász mellett második éve két hetente jár ki a Hetényi Géza Bőrgyógyászatán dolgozó Dr. Kun Andrea doktornő. Rendelésen alkalmanként 7-8 fő jelenik meg. A doktornő onkológiával is foglalkozik, illetve kisebb bőrgyógyászati műtéteket is végez.**

**SEBÉSZET**

**Dr. Tukora István sebész heti egy alkalommal rendel, kisebb sebészeti beavatkozásokat is elvégez magával hozott steril tálca felhasználásával. Átlagos betegszám 3-4 beteg hetente.**

**ULTRAHANG**

**Havonta egy alkalommal történő rendelést Dr. Tőzsér Éva szakorvos hordozható ultrahang készülékkel végzi. Igen népszerű a szakrendelés igénybevétele. A rendelés igénybevétele előzetes bejelentkezés alapján történik. A szervezésben segítséget nyújt a Rákbetegek Országos Szövetségének a Jóreménység Klubja, így a vizsgálat díja is az átlagosnál jóval kevesebb.**

**ORTOPEDIA**

**Időszakosan működő szakrendelés, előzetes bejelentkezés alapján működik. Az orvosi vizsgálat ingyenes, gyógycipő felírására is van lehetőség, mely nagy segítség a mozgásszervi betegségben szenvedő betegek számára.**

**REUMATOLÓGIA**

**Nyolcadik éve működő, ingyenes szakrendelés, mely előjegyzés alapján történik. A MÁV Kórházzal kötött megállapodás alapján heti két órában, a fizikoterápiás szakasszisztens közreműködésével. A szakrendelést Dr. Kovács Imre reumatológus szakorvos látja el. Ez a szakrendelés azért is nagyon fontos, mert a háziorvosoktól megvonták a fizikoterápiás kezelések felírását, illetve a csontritkulás diagnózisának felállításához szükséges - DEXA - vizsgálatra történő beutalást. A szakrendelésen megjelent betegek száma 14-15 fő, az előjegyzési idő egy-két hét.**

**FIZIKOTERÁPIA**

**Az egészségügyi központban, átadása óta működik a fizikoterápiás kezelő, melyet 2004-ig az önkormányzat tartott fenn. A MÁV Kórházzal kötött megállapodása alapján a kórház kihelyezett reumatológiai egységeként látta el a martfűi mozgásszervi betegségben szenvedőket, reumatológus szakorvost is biztosítva heti két órában. A MÁV Kórház ezt a szolgáltatást fel akarta mondani, a saját bizonytalan helyzete miatt. Végül több egyeztetést követően, 2012 június 1-től ezt a feladatot a MÁV kórház alvállalkozójaként a Mobil Fizikoterápia Kft. vette át, személy szerint Fülöp Anikó fizikoterápiás szakasszisztens. A martfűi lakosság ilyen irányú ellátása ezzel továbbra is biztosítottá vált. Ezt változást a város önkormányzatának hathatós támogatásával sikerült létrehozni, a helyiséget és annak rezsiköltségét továbbra is ingyenesen biztosítva az ellátás részére. A betegszám évről-évre dinamikusan növekszik a lakosság korosodásával, illetve a mozgásszervi betegségek szaporodásával. Martfűről sokan veszik igénybe a balneoterápiával egybekötött kezeléseket Cserkeszőlőn. A helyi gyógyfürdőben OEP által támogatott gyógykezelésekre nincs lehetőség.**

**Fizikoterápiás kezelések száma: 2011-ben 5069 főnél - 25452 kezelés történt**

 **2012-ben 5326 főnél 29530 kezelés történt**

**Reumatológia szakrendelésen megjelentek száma: 2011-ben 640 fő**

 **2012-ben 802 fő**

**A változást követően a géppark fejlesztése megújítása folyamatosan történik, a hatékony ellátás érdekében. A Mobil Fizikoterápia Kft. tevékenységét szeretné bővíteni gyógytorna és gyógy-masszázs irányában, TB finanszírozás keretein belül, amit a növekvő betegforgalom, és a kórházból érkező javaslatok száma indokolttá tesz.**

A rászoruló betegek gyakran házi-betegápolás kapcsán kapják meg gyógytorna illetve fizikoterápiás kezeléseiket otthonukban. Ezt egy társadalombiztosítással külön szerződés alatt álló cég biztosítja és kórházi javaslat alapján működik. Sajnos hosszú várakozási idővel lehet igénybe venni, pedig egy-egy ortopédiai vagy idegsebészeti műtét után azonnal szükség lenne rá, de a cégnek nincs elég kapacitása a szolgáltatást azonnal biztosítani.

**LABORATÓRIUM**

**Martűn az Egészségügyi Központban 2004 óta működik a laboratórium, melynek során az itt élő embereknek nem kell vérvétel céljából Szolnokra utazni. A helyben zárt rendszerrel levett vér és vizeletmintákat a Hetényi Géza Kórházzal kötött szerződés alapján a kórház laboratóriumában elemzik ki. A mintavételt követő két órán belül szállításra kerül a vérminta. Az eredmények on-line módon még aznap letölthetők a háziorvosi rendelőkben. A laboratórium és az orvosok között kitűnő a munkakapcsolat. Laborvizsgálatok során, ha a labor kritikusan eltérő eredményt talál, azonnal telefonon keresztül értesíti a háziorvost, a gyors intézkedés érdekében.**

**A vérvétel jelenleg heti három alkalommal történik, ilyenkor orvosonként öt beteg laborvizsgálatára van lehetőség. Laborvizsgálatra a háziorvosok és gyermekorvosok adnak beutalót és időpontot.**

**A labor működésének teljes rezsi és bérköltségét az önkormányzat viseli, a vizsgálati anyagok szállítását a TESZ végezte 2013 májusáig. Ezt követően a minták beszállítását egy vállalkozó végzi.**

**A vizsgálati anyagokhoz szükséges csöveket, tűket igény szerint a kórház biztosítja. A rendszer nagyon jól működik, a munkakapcsolat a vérvételt végző asszisztenssel, kiváló. A háziorvosok könnyebben végezhetik el a lakosság rizikószűrését, melynek fontos eleme a laboratóriumi vizsgálat.**

**Laboratóriumi vizsgálaton megjelentek száma:**

|  |  |  |
| --- | --- | --- |
| **2010** | **2011** | **2012** |
| **2762 vérvétel/év****(230 fő/hó)** | **3280 vérvétel/év****(273 fő/hó)** | **3054vérvétel/év****(254 fő/hó)** |

A laboratórium vizsgálat lehetősége mindenki számára rendkívül fontos, sokszor ez az első jel a betegségek kiderítésében, számos esetben volt arra példa, hogy a háziorvosok így tudtak időben megelőzni egy-egy betegség kialakulását. Nagy segítség azoknak is akik rendszeresen vérhígító gyógyszert szednek ezért vérképüket sokszor hetente kell kontrollálni.

SZAKORVOSI ELLÁTÁS, FEKVŐBETEG ELLÁTÁS

A martfűi lakosság számára tb. finanszírozott szakellátást nyújtanak a Hetényi Géza Kórház szakrendelői valamint a MÁV Kórház szakrendelései. Az új területi ellátás alapján Martfű elsősorban a MÁV Kórház rendeléseit veheti igénybe. A magasabb szintű diagnosztikai laboratóriumok CT, MR diagnosztika csak a Hetényi Géza Kórházban találhatóak.

Az új beutalási rend alapján, ha valaki sürgősséggel kórházba kerül, előbb megvizsgálják a Hetényi Géza Kórház Sürgősségi Osztályán majd ott eldöntik, hogy további gyógykezelése hol folytatódik Ez elsősorban a belgyógyászati betegségekre vonatkozik, hiszen például a MÁV Kórházban nincs sebészeti osztály.

A legtöbb szakrendelés csak előjegyzéssel vehető igénybe a várólisták egyre hosszabbak, sokszor több hónap, mely egyes betegségek gyors lefolyásánál kritikus is lehet. Nagyon hosszú várakozási idő van az MR és CT vizsgálatokra, melyre a háziorvosi beutalót el sem fogadják és sajnos a háziorvos DEXA vizsgálatra sem utalhatja betegét. A hosszas várakozási idő rontja a helyes diagnózis felállítását és ezzel a betegek gyógyulási esélyét. Több hónapot kell várni ultrahang vizsgálatra és kardiológiai szakvizsgálatra is.

A Martfűn élő betegek más egészségügyi intézményekben is kaphatnak ellátást, ha az intézmény nyilatkozik befogadásukról. Természetesen orvosi beutaló szükséges, de ilyenkor útiköltséget a tb. nem fizeti.

Jelentősen megnöveli a szakrendelők forgalmát, hogy számos gyógyszer csak javaslatra írható fel, illetve így jut olcsóbban gyógyszeréhez a beteg.

A szolnoki kórházak elsősorban a sürgős betegellátást szolgálják, illetve a betegségek kiderítésére, diagnózisok felállítására vannak berendezkedve, igen kevés ágy jut a krónikus betegek elhelyezésére, ami sokszor igen nagy problémát jelent a beteg és hozzátartozói számára. A házi betegápolási rendszer valamelyest segít ezen a gondon, de természetesen nem váltja ki a kórházi ellátást. Egy - egy súlyos, tartós beteg esetében, főleg ha egyedülálló és nem kap családi segítséget, komoly feladatot jelent megoldani az otthoni beteg ápolását.

BETEGSZÁLLÍTÁS

Évek óta betegszállító rendszer szolgálja e betegek szállítását ,melyet 2012 óta egy diszpécser szolgálat irányit. Számos vállalkozás bonyolította ezt a szolgáltatást, mely rendszer időnként nehézkesen működik,túlterheltség miatt. Gyakran egy héttel előbb is be kell jelenteni a beteg kórházba vagy szakrendelésre szállítását, így sem mindig sikerül időben beszállítani a beteget. Martfűn élők nagy szerencséje, hogy a városban mentőállomás működik, a mentőkocsi azonban csak sürgős ellátás céljából vehető igénybe.

FOGLALKOZÁS – EGÉSZSÉGÜGY

A munkaviszonyban álló dolgozók foglalkozás-egészségügyi vizsgálatát Martfűn több szolgálat is végzi. Ide sorolandó Martfű Önkormányzat Foglalkozás Egészségügyi Szolgálata, a Tisza Park Kft, a Bunge Foglalkozás Egészségügyi Szolgálata, a Szveti Medic és a Solt Medic Kft tevékenysége. Feladatuk elsősorban a dolgozók munkaalkalmasságának elbírálása, mely előzetes, időszakos és soron kívüli vizsgálatokból áll, valamint az egészséges munkahelyek felügyelete, tanácsadás az előírt feltételek megteremtéséhez, a munkakörülmények vizsgálata. Az önkormányzat foglalkozás-egészségügyi szolgálatának jelentős munkát adott a munkaügyi központon keresztül munkát kapó közcélú foglalkoztatottak vizsgálata, melyre sokszor az utolsó pillanatban kerülhetett sor a kiközvetítések miatt. Az üzemorvosok részt vállalnak a munkahelyek kockázatbecslésében is. Az egészséges emberek vizsgálata gyakorlatilag egy szűrővizsgálatot is jelent, így egy-egy betegségre üzemorvosi vizsgálaton derült fény. Szerencsés egybeesés, hogy sokszor a dolgozók üzemorvosa, a háziorvosa is. Az üzemorvosok és háziorvosok között hatékony konzultációra van lehetőség, probléma esetén. Számos esetben csak a munka alkalmassági vizsgálatok derítettek fényt már meglévő, de panaszt nem okozó betegségekre.

Szigorítást jelent, hogy az egészségügyi alap terhére nem vehetők igénybe az üzemorvosi beutalások, így az üzemorvos laborba sem tudja utalni a dolgozókat, csak térítés ellenében. A jó kollegiális viszonynak köszönhetően, ha az alkalmassági vizsgálatok során gond merül fel a dolgozó egészségügyi állapotával kapcsolatban, ez a háziorvosi szolgálat felé rögtön továbbításra kerül. Sajnálatos tény, hogy ez a rendszeres orvosi vizsgálat csak a foglalkoztatott lakosságra terjed ki. Az önkormányzat jól felszerelt szakorvosi rendelővel rendelkezik, ez a rendelő ad helyet a magánrendelések többségének is.

**A LAKOSSÁG EGÉSZSÉGI ÁLLAPOTA**

A Martfűn élők egészségi állapotát felmérni nehéz feladat, némi tájékoztatást ad a gondozottak száma. Az egészségi állapot meghatározásában a WHO adatai alapján az egészségügyi ellátás csak 20%-ban játszik szerepet. Egészségünket befolyásoló tényezők a genetikai, biológiai tényezők, a környezeti hatások, az életmód, táplálkozási szokásaink, a mozgás, és nem utolsó sorban a társadalmi tényezők. Jelenleg a háziorvosi rendelők forgalmi adatai alapján az alábbi adatok tükrözik a lakosság megbetegedéseit.

Nyilvántartott gondozottak száma a felnőtt háziorvosi praxisokban:

|  |  |
| --- | --- |
| Magas vérnyomás | 1487 |
| Koszorúér betegség, szívinfarktus | 411 |
| Magas koleszterin vérzsír | 650 |
| Krónikus légúti megbetegedés | 169 |
| Cukorbetegség | 532 |
| Egyéb anyagcsere betegség | 124 |
| Emésztőszervi betegség | 469 |
| Daganatos betegség | 157 |
| Mozgásszervi betegség | 686 |
| Idegrendszeri betegség | 105 |
| Pszichiátriai betegség | 277 |
| Csontritkulás | 280 |
| Asztma és allergia | 395 |

A gondozott betegek több helyen is szerepelhetnek, ha több betegséggel állnak gondozás alatt. A háziorvosok legfontosabb feladata a betegségek korai felismerése, illetve megelőzése, valamint a betegek gondozása. Jelenleg a felnőtt háziorvosi rendelők forgalmának 75%-át az idült betegek ellátása, gondozása teszi ki, kivéve járványos időszakban. A rendelők forgalmát némileg csökkenti, hogy egyre több gyógyszer kapható recept nélkül, illetve a folyamatosan szedett gyógyszerek maximum három hónapra felírhatók.

A gondozási mutatók megfelelnek az országos átlagnak, kirívó eltérés nem tapasztalható. Sajnos a magasabb koleszterinszinttel és vérzsírral élők száma növekszik, ez nem csak városunkban van így, országos mutatók is ezt jelzik. Oka valószínű a felgyorsult életforma, a helytelen táplálkozás, gyakori gyors ételek fogyasztása és nem utolsósorban az élelmiszerek minősége. A magasabb koleszterinszint és vérzsírok megjelenése, a magas vérnyomás, szív-érrendszeri betegségek, koszorúér betegség és később kialakuló érelmeszesedésért felelős. Veszélye abban rejlik, hogy míg a magas vérnyomással és cukorbetegséggel felkeresik az emberek az orvosukat, mivel panasszal járnak, a magas koleszterinszint nem okoz panaszt. A lakosság átlagéletkora folyamatosan nő, ennek oka a lecsökkent gyermekszülések száma, valamint a fiatalok elvándorlása, a lakosság számának folyamatos csökkenése. A betegségek számának növekedését okozza az a tény is, hogy a korszerűbb diagnosztikai eszközökkel hatékonyabbá vált a betegségek diagnosztizálása. Elősegíti még a betegségek feltárását, hogy több szűrővizsgálat is áll a lakosság szolgálatára, bár ezek szervezése anyagi okok miatt egyre nehezebb. Cukorbetegség, vérzsír-koleszterinszint mérés, allergiaszűrés, zöldhályog-szűrés, prosztata szűrés valamint nőgyógyászati rákszűrésen vehettek részt a martfűi lakosok.

A szűrővizsgálatok szervezésében és lebonyolításában társadalmi szervezetek, a Jóreménység Klub, valamint több gyógyszergyár is besegített. Munkájukért ezúton is köszönet jár, hiszen több esetben derült fény friss megbetegedésre. A szűrések szervezését még hatékonyabbá kellene tenni, több szűrővizsgálati lehetőséget kell teremteni a városban, szakorvosok bevonásával.

Valószínű a gyógyszerfelírási rendeletek szigorítása miatt az ingyenes szűrővizsgálatok ritkulni fognak. Három gondozási kört emelnék ki, ahol a betegek száma folyamatosan növekszik.

A cukorbetegség lassan népbetegségnek számít, számuk folyamatosan nő, így városunkban is. Sajnálatos, hogy ezen belül a fiatal korban kialakuló cukorbetegek száma is szaporodik. Oka a genetikai háttéren túl a mindennapi stressz, a helytelen táplálkozás és a mozgásszegény életmód, elhízás.

A mozgásszervi betegségek száma is folyamatosan nő, melyhez szintén hozzájárul a helytelen életmód, illetve sok esetben a munkakörülmények is hozzájárulnak a mozgásszervi betegségek kialakulásához.

Martfűn tovább szaporodott a daganatos betegségek száma, ez valamennyi daganatos elváltozásra igaz, kiemelkedő mértékben egy daganatos elváltozás nem következett be, mely utalna a környezet károsító hatására. Oka inkább a lakosság öregedésében kereshető.

A szív-érrendszeri betegségek ellátásában jelentős előrelépést jelent a Hetényi Géza Kórház felújított kardiológiai részlege, ahol korszerű diagnosztikai eljárásokra is sor kerülhet. Lényegesen lecsökkentette a kardiológiai halálozást az osztályon kialakított szív-katéteres beavatkozás. Szívinfarktus, vagy annak gyanúja esetén, Martfűről szerencsés esetben 1/2 órán belül a beteg a műtőasztalon van, és megtörténik a beavatkozás, mely életet ment. A korszerű diagnosztika, és a megfelelő gondozás következtében a friss szívinfarktusos esetek száma lényegesen lecsökkent. Sajnálatos dolog, hogy a Martfűn rendelő kardiológus orvos megszüntette rendelését, mert elköltözött Szolnokról.

A mozgásszervi betegségek központja a MÁV kórház, ahol jelentős ágyszámot kapott a mozgásszervi rehabilitációs, reumatológiai és ortopédiai részleg.

A várólisták miatt egyre többet kell a rászorult betegeknek várniuk az osztályos befekvésre, hogy rehabilitációs kezelésben részesüljenek.

Az allergia és asztmás betegségek változást nem mutatnak, a szolnoki tüdőgondozó lelkiismeretesen látja el betegeinket bár a tüdőszűrés már 40 év alatt nem kötelező, a lakosság megfelelő létszámban vesz részt a szűrővizsgálatokon.

**SÜRGŐSSÉGI BETEGELLÁTÁS**

Martfűn a sürgősségi betegellátást az ENERGENCY SERVICE Kft. biztosítja. A martfűi lakosság kívánsága volt, hogy a Tiszaföldváron működő központi ügyelet Martfűn is kapjon telephelyet. 2009 márciusa óta Martfűn is ügyelet működik, egy orvos és egy gépkocsivezető közreműködésével. Sürgős estben telefonos hívásra történő ellátásról van szó. Szerencsés dolog, hogy a gépkocsivezető gyakran a mentőszolgálatnál is dolgozó szakember. Végleges működési engedéllyel a martfűi szolgálat nem rendelkezik. Ellátási területe Martfű, Kengyel, Tiszatenyő, alkalmanként Rákócziújfalu, ha Szolnokról nem tud időben kijönni az ügyeletes autó. A koordináció Tiszaföldváron történik. Szakmai szempontból ügyeleti ellátással kapcsolatos panasz nem volt. A lakosság jelentős része még mindig nincs tisztában a sürgős betegellátás fogalmával, sokszor a rendelés meghosszabbításának tekintik az ügyeletet. Az ellátandó terület nagysága miatt előfordulhat, hogy a várakozási idő hosszú vagy indokolatlan hívás köti le az ügyeleti szolgálatot, emiatt esetleg életveszélyes helyzethez nem érkeznek időben.

 Az ellátásban közreműködő cég folyamatosan fejleszti műszerezettségét, illetve új gépkocsi beállítására is sor került.

Az Tiszaföldvár-Martfű ügyeleti ellátás betegforgalma az Energency Service Kft. tájékoztatása szerint 2011-2012-évben:

|  |  |  |  |  |  |
| --- | --- | --- | --- | --- | --- |
| **2011 év** | Kengyel | Martfű | Rákócziújfalu | Tiszaföldvár | Tiszatenyő |
| Ambuláns | 153 | 514 | 18 | 1283 | 2 |
| Hívás | 315 | 338 | 26 | 1141 | 25 |
| Folyamatos | 2 | 2 | 0 | 22 | 0 |
| OMSZ | 104 | 119 | 11 | 436 | 5 |
| Eset kocsi | 4 | 10 | 0 | 41 | 0 |
| Kórház | 125 | 167 | 11 | 546 | 7 |
| Elhalálozás | 6 | 9 | 1 | 22 | 0 |
| Ősszesen | 470 | 854 | 44 | 2446 | 27 |
| Felnőtt | 398 | 727 | 37 | 1926 | 19 |
| Gyermek | 70 | 125 | 7 | 198 | 8 |
| Indokolt | 367 | 666 | 33 | 1882 | 22 |
| Indokolatlan | 101 | 186 | 11 | 542 | 5 |

|  |  |  |  |  |  |
| --- | --- | --- | --- | --- | --- |
| **2012 év** | Kengyel | Martfű | Rákócziújfalu | Tiszaföldvár | Tiszatenyő |
| Ambuláns | 144 | 425 | 42 | 1088 | 24 |
| Hívás | 220 | 300 | 77 | 1168 | 88 |
| Folyamatos | 1 | 0 | 0 | 8 | 0 |
| OMSZ | 71 | 97 | 20 | 414 | 23 |
| Eset kocsi | 7 | 6 | 0 | 44 | 0 |
| Kórház | 90 | 117 | 19 | 550 | 30 |
| Elhalálozás | 4 | 10 | 3 | 29 | 3 |
| Összesen | 365 | 725 | 119 | 2264 | 112 |
| Felnőtt | 303 | 627 | 96 | 1835 | 89 |
| Gyermek | 61 | 98 | 23 | 421 | 23 |
| Indokolt | 290 | 563 | 90 | 1732 | 94 |
| Indokolatlan | 74 | 162 | 29 | 524 | 18 |

A MARTFŰI MENTŐÁLLOMÁS fontos szerepet tölt be Martfű egészségügyi ellátásában. 1989-ben kezdte meg működését. A jelenlegi személyzet: 7 szakápoló, 7 gépkocsivezető akik két mentőautón teljesítenek szolgálatot, közülük egy 24 órás szolgálatot lát el, a másik autó 12 órában, 7 órától 19 óráig szállítja a betegeket. Az ellátás területéhez 8 környező település tartozik, ezért nagyszámú a feladatellátás. Átlag 550fő/negyedév, havi 10 ezer kilométert futnak az autók. Ha szükséges a szomszédos mentőállomások besegítenek egymásnak, hogy a régiós normák (15 perc kiérkezési idő ) tarthatóak legyenek. A mentőállomás feladatai többségét belgyógyászati, baleseti, szülészeti esetek jelentik, emellett más mentőt igénylő feladatokat is ellátnak. Fontos az egészségügyi felszerelések, gyógyszerek beszerzése, karbantartása a mentőautók és a mentőállomás felszereltségének folyamatos ellenőrzése. A dolgozók beosztásának megszervezése is a mentőállomás zavartalan működésének elengedhetetlen feltétele. A jelenlegi dolgozók megfelelő team munkában látják el ezt az igen fontos és jelentős feladatot.

A tájékoztató készítésében részt vevők: Dr. Bezsilla Erzsébet /gyermekorvosi fejezet/

 Molnár Györgyné /védőnői fejezet/

 Dr. Solt Magdolna

Martfű, 2013. június 17.

 Gonda Istvánné

Egészségügyi, Foglalkoztatási és Szociális

 Bizottság Elnöke

Látta: Szász Éva

 jegyző